題雙芝軒
作者：鄒浩
朝代：宋

paragraphs: 難弟難兄強氏子，太學聲名聳多士。
同時流輩久公卿，猶傍短檠業文史。
今年鑒拔貢辟廱，伯仲皆升從此起。
集英春曉拱天臨，龍頭妙絕人間喜。
鸞臺鳳閣便騰騫，况乃吾鄉有前比。
向來胸中宇宙寛，包盡華夷無復委。
發爲勳業助堯仁，肯令元凱常専美。
倘如不信視雙芝，端不虚生漫黄紫。